[pic] | EUROOPA ÜHENDUSTE KOMISJON |

Brüssel 24.10.2006

KOM(2006) 611 lõplik

KOMISJONI TEATIS EUROOPA PARLAMENDILE JA NÕUKOGULE

IDABC programmi rakendamise hindamine

KOMISJONI TEATIS EUROOPA PARLAMENDILE JA NÕUKOGULE

IDABC programmi rakendamise hindamine

1. SISSEJUHATUS

1. jaanuaril 2005 käivitati Euroopa Parlamendi ja nõukogu otsusega („IDABC otsus“)[1] viieaastane programm üleeuroopaliste e-valitsuse teenuste koostalitusvõimelise osutamise kohta riiklikele haldusasutustele, ettevõtetele ja kodanikele („IDABC programm“), mis on jätk IDA ja IDA II programmile.

Käesoleva teatise eesmärk on esitada IDABC programmi rakendamise hindamisest tulenevad järeldused ja soovitused. Hindamise teostamise vajadus tuleneb IDABC otsuse artikli 13 lõigetest 2–4 millega nõutakse Euroopa Komisjonilt ka hindamistulemuste edastamist Euroopa Parlamendile ja nõukogule programmi varajases staadiumis, tagamaks, et komisjon annaks hindamise osana aru 2007–2009 aastaks eraldatud summade finantsperspektiividega kokkusobivusest.

Aastate 2007–2013 finantsperspektiivide kokkuleppega viivitamine ei võimaldanud komisjonil esitada hindamise tulemusi nii varakult, kui oli ette nähtud IDABC otsuses. Komisjon võib praegu siiski tulemused esitada ja kinnitada, et ajavahemikuks 2007–2009 ettenähtud finantsraamistik on kooskõlas finantsperspektiividega ja kuulub rahastamiskavasse.

Komisjon tegi hindamise nõustamisteenuseid osutava äriühingu sõltumatute ekspertide rühma abiga. Komisjoni talituste ja liikmesriikide esindajad on osalenud metoodika ja järelduste koostamisel komisjoni juhtrühmas ja riikide ekspertide nõuanderühmas ning ka IDABC korralduskomitees (PEGSCO).

Nõustamisteenuseid osutava äriühingu täielik hindamisaruanne on kättesaadav Internetis aadressil http://ec.europa.eu/idabc/en/document/5707/3

Hindamine oli peamiselt positiivne ning selles leiti, et IDABC programm on ülemaailmselt väga kõrge kvaliteediga. Siiski tõstetakse selles esile mõningaid puudusi, mida soovitatakse võtta arvesse programmi edasisel rakendamisel.

2. TAUST

IDABC programmi eesmärk on kindlaks määrata, toetada ja edendada üleeuroopaliste e-valitsuse teenuste ning peamiste koostalitusvõimeliste telemaatikavõrkude arendamist ja väljatöötamist. E-valitsuse valdkonnas püstitatud eesmärkide saavutamisele kaasaaitamiseks kavandatakse järgmist:

- jätkata poliitikavaldkondades infotehnoloogia kasutuselevõtmise edendamist, eriti kui õigusaktid seda hõlbustavad,

- luua haldusasutustevahelise piiriülese teabevahetuse ühine infrastruktuur, et tagada tõhus side,

- julgustada uuendteenuste loomist ettevõtetele ja kodanikele.

Sel eesmärgil rahastatakse IDABC programmi meetmeid kahe nimetuse all: ühist huvi pakkuvad projektid ja horisontaalmeetmed, mis on loetletud IDABC jooksvas tööprogrammis, mille suhtes võtab komisjon pärast PEGSCOga konsulteerimist vähemalt üks kord aastas vastu muudatused.

Ühist huvi pakkuvad projektid on Euroopa Liidu poliitikavaldkondade meetmed, milles käsitletakse üleeuroopaliste e-valitsuse teenuste väljatöötamist või tõhustamist haldusasutuste, ettevõtete ja kodanike hüvanguks. Selliseid meetmeid, mis käsitlevad Euroopa poliitikanõudeid ja parandavad ametiasutustevahelist koostööd üle Euroopa, rakendatakse ELi erinevate poliitikavaldkondade eest vastutavates sektorites, st peadirektoraatides, ja nende järelevalvet teostavad valdkonnakomiteed. Programmi raames algatatud ühist huvi pakkuvaid projekte on üksikasjalikult kirjeldatud IDABC tööprogrammis.[2]

Horisontaalmeetmed on meetmed, mida kavandatakse ühist huvi pakkuvate projektide ja e-valitsuse toetamiseks üldiselt. Esiteks pakutakse ja hallatakse nende meetmega infrastruktuuriteenuseid ühenduse avalikele teenistustele/avalike teenuste pakkumiseks ühenduses. Selliste teenustega pakutakse ja hallatakse tehnoloogiat ja tarkvaralahendusi ning need sisaldavad võrguteenuseid, vahevara teenuseid, turbeteenuseid ja juhiseid. Teiseks algatatakse, võimaldatakse ja hallatakse nendega üleeuroopaliste e-valitsuse teenuste osutamist ettevõtetele ja kodanikele Euroopas ja nendega kaasnevaid organisatsioonilisi ja kooskõlastusaspekte. Programmi raames algatatud horisontaalseid meetmeid on üksikasjalikult kirjeldatud IDABC tööprogrammis.[3] Peamiselt rakendab horisontaalmeetmeid IDABC üksus.

3. METOODIKA

Hindamine tugines mitmele uurimismeetodile, nimelt dokumentide analüüsile, veebipõhisele küsitlusele, intervjuudele ning ka juhtumiuuringutele, hõlmates paljusid sidusrühmi, üldse kokku ligi 300 esindajat valdkonnakomiteedest, PEGSCOst ja ELi talitustest.

4. HINDAMISEGA SEOTUD PROBLEEMID JA KÜSIMUSED

Hindamine keskendus järgmisele viiele põhiprobleemile:

- Asjakohasus : Millisel määral on IDABC programmi eesmärgid ja meetmed asjakohased seoses muutuvate vajaduste ja prioriteetidega riiklikul ja ELi tasandil, eelkõige vajaduste ja prioriteetidega, mis on esile kerkinud käimasolevates aruteludes i2010 kohta ning üldisemas mõttes Lissaboni eesmärkidega ettenähtud vajaduste ja prioriteetidega?

- Tõhusus: Kui ökonoomselt kasutatakse mitmesuguseid meetmeid ja sisendeid väljundite ja tulemuste saavutamisel? Millised programmi aspektid on kõige tõhusamad või kõige vähem tõhusad, eriti kasutatud ressursside seisukohalt?

- Tulemuslikkus: Kui kaugeleulatuvad on IDABC programmi tulemused ja mõjud konkreetsete ja üldiste eesmärkide saavutamise protsessis? Kas on olemas aspekte, mis on rohkem või vähem tulemuslikud kui teised, ja kui neid on, siis mida võib sellest õppida?

- Kasu: Kuidas võrreldakse IDABC programmiga saavutatud ja eeldatud tulemusi ning mõjusid sihtrühmade vajadustega? Millisel määral võiks võtta meetmeid programmist saadava kasu suurendamiseks ja millised peaksid need meetmed olema?

- Ühtsus: Kui suure osa moodustavad need meetmed terviklikust lähenemisviisist programmi raamistikus ja milline on programmi meetmete ja muude ühenduse meetmete vaheline koostoime üleeuroopaliste e-valitsuse ning infrastruktuuriteenuste valdkonnas?

Peale hindamisega seotud konkreetsete küsimuste tõstatati kolm valdkondadevahelist küsimust seoses järgmisega:

- IDABC programmiga rahastatavate meetmete praegune seis,

- kooskõlastamine ning liikmesriikide kaasamine,

- millisel määral on täidetud IDA II programmi lõpphinnangu soovitusi IDABC programmi rakendamisel.

5. JÄRELDUSED

5.1. Asjakohasus

Kõik hindamiseks kogutud andmed näitavad IDABC programmi asjakohasuse rahuldavat taset. Hindamisel leiti, et IDABC programmi eesmärgid ja kavandatavad meetmed on täielikus kooskõlas vajaduste ja prioriteetidega, mis on ELi tasandil kehtestatud Lissaboni eesmärkidega. IDABC programm aitab üldiselt otse kaasa sellistele laiematele eesmärkidele nagu innovatsiooni soodustamine ning info- ja sidetehnoloogia kasutuselevõtt kui ka konkreetsematele eesmärkidele nagu liikuvama tööjõu loomine, nt teabeteenuste pakkumisega soodustatakse piiriülest liikumist. IDABC aitab kaudselt kaasa ka liikmesriikidevahelisele teabevahetusele ja vähendab bürokraatiat ettevõtete ja kodanike jaoks. Hinnangus järeldatakse, et asjakohasus on selgelt üks IDABC sidusrühmade peamisi muresid ja seda püütakse saavutada mitmete täiendavate meetmetega erinevatel tasanditel.

5.2. Tõhusus

Hinnangus märgitakse, et tõhususe süvaanalüüs praegusel etapil on ennatlik, arvestades programmi edusammude üldist ja arusaadavalt madalat taset praeguses varajases staadiumis. Tegelikud tulemused ja mõjud ei ole veel nähtavad ega mõõdetavad. Sellest hoolimata antakse vaatlusel kogutud andmete põhjal esialgne hinnang sellele, millisel viisil kasutatakse ressursse, et rakendada meetmeid majanduslikust seisukohast rahuldavalt.

5.3. Tulemuslikkus

IDABC programm on veel varajases staadiumis ja seepärast ei ole IDABC programmiga saadud ühenduse kasu üksikasjalik hindamine veel teostatav. Sellest hoolimata on võimalik püstitada hüpoteese meetmete arengu kohta tulevikus. Vastavalt hinnangule kulgeb enamik ühist huvi pakkuvaid projekte praegu tõenäoliselt vastavalt ajakavale, kusjuures horisontaalmeetmed vajavad eeldatavasti kas täiendavat abi või pikendatud kestust, eelkõige seoses hilise alguse, pikaajaliste menetluste ja tööjõu nappuse tõttu. Juhtumiuuringutest tulenevatest tõenditest ilmneb siiski, et tõenäoliselt saavutatakse tulemuslikkuse hea tase nii ühist huvi pakkuvate projektide kui ka horisontaalmeetmete puhul.

5.4. Kasu

Vastavalt intervjuudes avaldatud arvamustele peetakse IDABC programmiga osutatud e-valitsuse teenuseid unikaalseteks, kuna mitte ühegi teise programmi või algatusega ei rahuldata üldiste üleeuroopaliste telemaatiliste liideste vajadusi haldusasutustes sarnasel viisil. ELi viimase laienemisega ühinenud liikmesriigid on osutatud teenustega eriti rahul, eelkõige kuna IDABC võimaldab neil parandada nende oma telemaatika infrastruktuuri ja teenuseid. Hinnangus järeldatakse, et IDABC programmi meetmed, peamine lähenemisviis ja menetlused näitavad liikmesriikide ootuste täitmiseks ja Euroopa tasandil püstitatud prioriteetide saavutamiseks tehtud teadlikke jõupingutusi.

Küsitlusele vastanute arvates on peamised IDABC meetmetest kasusaajad kõigil tasanditel esiteks Euroopa haldusasutused, teiseks ettevõtted ja kolmandaks kodanikud. Üldiselt ei ole ettevõtteid ja kodanikke praeguseks nii siiski otseselt kaasatud kui haldusasutusi. Sidusrühmadel ei paista olevat ühist arusaama sellest, kas haldusasutused on piisav ja sobiv sihtrühm või kas tuleks suurendada jõupingutusi ettevõtete ja kodanike vajaduste rahuldamiseks.

5.5. Ühtsus

Dokumentide analüüs, intervjuud ja küsitlusel väljendatud arvamused osutavad heal tasemel sisemisele ühtsusele IDABC programmist toetatavate meetmete vahel. IDABC meetmed aitavad saavutada terviklikust lähenemisviisist lähtuvaid programmi eesmärke.

Hinnangus täheldatakse, et programmi ühitatavus muude ühenduse meetmetega üleeuroopaliste e-valitsuse ja infrastruktuuriteenuste valdkonnas, st väline ühtsus, väärib rohkem tähelepanu. Ehkki erinevad sidusrühmad teevad üha rohkem jõupingutusi vastastikuse täiendavuse arendamiseks sama tüüpi küsimuste käsitlemisel, on siiski veel mõnikord ebaselge, millisel määral võetakse arvesse teisi programme, eriti konkreetsete meetmete tasemel.

5.6. IDABC programmiga rahastatavate meetmete praegune seis

Tööprogrammis sisalduvatest meetmetest kokku umbes 50% alustati IDABC programmi alusel tegelikult 2006. aasta esimeses kvartalis. See protsent oli ühist huvi pakkuvate projektide puhul natuke suurem kui horisontaalmeetmete puhul. Lisaks olid meetmed, millega oldi tegelikult alustatud, veel oma arengu varajases staadiumis. Hinnangus siiski järeldatakse, et kavandatud IDABC üleeuroopalisi e-valitsuse teenuseid, millega alustati õigeaegselt või mis võeti üle programmist IDA II, on arendatud, rakendatud ja kasutatud hästi.

5.7. Kooskõlastamine ja liikmesriikide kaasamine

Tuginedes intervjuudes ja küsitluses avaldatud arvamustele, osutus riikliku kooskõlastatud ja konsolideeritud lähenemisviisi kehtestamine liikmesriikides teatud sidusrühmadele üsna vastuoluliseks. Nimetatud vastuolulisus tekitab tegelikult üleüldist rahulolematust seoses liikmesriikide esindajate vaheliste arvamuste kooskõlastamisega PEGSCOs ja valdkonnakomiteedes. Uuringus täheldatakse siiski, et mõni liikmesriik on rakendanud konkreetseid ja tõhusaid vahendeid, mille abil PEGSCO ja valdkonnakomiteede liikmed kooskõlastavad oma arvamusi.

Uuringus järeldatakse valdkonnakomiteede liikmete vastustele tuginedes, et valdkonnakomiteede liikmete teadlikkuse praegune tase oma ülesannetest ei ole ühtlane.

5.8. IDA II programmi lõpphinnangu soovituste täitmise ulatus IDABC programmi rakendamisel

IDA II programmi soovitused olid kättesaadavad alles pärast IDABC otsuse vastuvõtmist. Tuginedes eelkõige hindamise tulemustele, on enamik IDA II lõpphindamise kolmeteistkümnest soovitusest siiski kas juba IDABC programmi võetud või sellega just tegeldakse. Ainult kolm soovitust on veel täielikult kohaldatavad, millest üks siiski seisneb selles, et prioriteetseks tuleb lugeda neid tegevusi, mis aitavad kõige paremini saavutada programmi eesmärke ja ülesandeid – see jääb tõenäoliselt iga programmijuhi pidevaks mureks. Kohaldatavad ei ole soovitused, mille sisu on järgmine:

- tuleks luua digitaalne andmekuvar, mille abil saaks jälgida olemasolevaid ja lõpetatud meetmeid ja anda nende kohta tagasisidet, seda nii eesmärkide, mõju ja kasu saavutamise tähenduses kui ka finantsmõjude esiletoomise ja kuludega võrdlemise otstarbel.

- tuleks luua teabevahetusprogramm, mis oleks suunatud EU 15-le samamoodi kui uutele liikmesriikidele, eesmärgiga kindlustada töömeetodite ja peamiste juhiste/struktuuride kasutuselevõtt.

IDABC jooksva tööprogrammi kasutuselevõtuga on vajadus andmekuvari järele meetmete rakendamise jälgimiseks vähenenud märkimisväärselt, sest meetmeid võrreldakse korrapäraselt tööprogrammi kirjetega, mis kajastavad meetmete seisu ja edaspidist kavandamist, ja kuna rahalisi vahendeid järgmiste etappide jaoks eraldatakse vaid kokkulepitud eesmärkide saavutamisel. Samal ajal on juurutatud aastapõhine aruandlus programmi rakendamise kohta ja aasta jooksul pärast iga meetme lõpetamist nõutakse rakendamisjärgset ülevaadet. Peale selle nõutakse võimalusel komponentide taaskasutamist, et suurendada eraldatud rahaliste vahendite mõju. Komisjon jätkab muutuste jälgimist, et tagada võimalikult suur kasu.

Komisjon jätkab PEGSCOs koostööd liikmesriikide esindajatega, et tagada nende kaasamine ja osalemine ning keskenduda meetmetele, mis vastavad koos liikmesriikide ja valdkondadega kokkulepitud vajadustele.

6. LÕPPJÄRELDUSED JA SOOVITUSED

IDABC programmi rakendamise hindamisel tehti rida järeldusi ja nende järelduste põhjal soovitusi.

6.1. Hindamise ajastamine

Hindamisel, mis kujutab endast vahehindamist, oli raske tuvastada programmi esimesi mõjusid, kuna programm on veel väga varajases staadiumis. Hinnangus märgitakse, et ajastamisega sarnased probleemid on ilmnenud seoses IDA programmide varasema hindamisega, mille tõttu ei ole hindamise tulemuste koostamine või kasutamine optimaalne.

Soovitus 1

Hindamiste ajastamisele tuleb pöörata suuremat tähelepanu. Kuna IDABC otsuse ajakava järgimine on kohustuslik, tuleks otsuses edaspidiste programmide puhul näha hindamise ajastamisel ette rohkem paindlikkust ja seega võimaldada programmil saada hindamise tulemustest täielikumat kasu.

Komisjon teab hästi, et praegune vahehindamine on toimunud liiga vara, et saada kasulikke tulemusi ja soovitab võimaliku jätkuprogrammi puhul korraldada vahehindamine programmi keskel, nagu komisjon algselt IDABC programmi puhul kavandas.

6.2. Programmi rakendamise organiseerimine

Hindamise rakendamisel esinenud raskused, eelkõige seoses üldise struktuuri kirjeldusega sidusrühmade ja nende seoste tähenduses on näidanud programmi üldise ülesehituse keerukust, eriti ühist huvi pakkuvate projektide puhul. Vastuoluline arusaamine kooskõlastamisest ja liikmesriikide kaasamisest toob esile sama probleemi. Hinnangus järeldatakse konkreetselt, et valdkonnakomiteedel ja juhtidel on vaja olla täielikult teadlikud oma osast ning PEGSCO ja valdkonnakomiteede liikmetel on vaja tagada suurem koostöö.

Soovitus 2

Komisjon peab tagama, et osavõtjad teavad oma osa rakendusprotsessis. Hinnangus tehakse ettepanek, et tuleks välja töötada organisatsiooniline struktuur ja vastavalt sellele levitada osalejate töökirjeldusi, eelkõige ühist huvi pakkuvate projektide puhul.

Koostöös PEGSCOs esindatud liikmesriikidega ja IDABC programmi raames loodud valdkondadevahelises rühmas esindatud valdkondadega jätkab komisjon koostööd selle tagamiseks, et kõik osavõtjad teaksid oma ülesandeid ja vastutusala rakendusprotsessis.

6.3. Kasutajate väljakujunenud vajaduste integreerimine programmi

Hinnangus täheldatakse, et IDABC programmi nagu selle eelkäijatki on põhjendatult kohandatud Euroopa arenevate poliitiliste prioriteetidega. Liikmesriigid, kes näivad olevat rahul osutatud teenustega, hindavad kõrgelt neid jõupingutusi. Arvestades teostamise varajast staadiumi, ei ole kõiki projekti tasandil kavandatud otstarbekusuuringuid siiski veel rakendatud ja seepärast on veel käimas programmi täpsustamine selle kohandamiseks sihtrühmade vajadustega.

Soovitus 3

Tuleks teha jõupingutusi programmi strateegilisel tasandil, et koguda ja levitada konkreetset ning ajakohastatud teavet kasutajate vajaduste kohta. Hinnangus tehakse ettepanek küsida nõu PEGSCO liikmetelt, kuna nad on tähtsad teadmisteallikad, kes tunnevad riiklikul ja rahvusvahelisel tasandil tuvastatud vajadusi, ja organiseerida samal ajal teadmiste vahetamise seminare, mis võimaldavad vahetada kogemusi, mida on saadud liikmesriikide esindajatelt ja ELi institutsioonidelt. Samuti võiks sünteesida ja levitada projekti otstarbekusuuringute andmeid.

Koostöös liikmesriikide esindajatega PEGSCOs ja valdkondade esindajatega jätkab komisjon liikmesriikidega kokkulepitud ja dokumendiga „Algatusse i2010 kuuluv e-valitsuse tegevuskava - Euroopa e-valitsuse loomise kiirendamine ühiseks hüvanguks“[4] kinnitatud kesksete valdkondade täpsustamist, et toetada üleeuroopaliste e-valitsusteenuste arendamist. Sellega seoses kavatseb komisjon teha koostööd i2010 e-valitsuse tegevuskava raames loodud i2010 kõrgetasemelise rühma e-valitsuse küsimusi käsitleva allrühmaga.

6.4. Horisontaalmeetmed ja inimressursid

Kuigi IDABC programm on veel varajases staadiumis, saab käesoleva hinnangu tulemuste põhjal ekstrapoleerida teatavaid meetmete tulevikuarenguga seotud hüpoteese. Enamik ühist huvi pakkuvaid projekte kulgeb praegu tõenäoliselt vastavalt ajakavale, kuid samal ajal vajavad horisontaalmeetmed eeldatavasti kas täiendavat abi või pikendatud kestust, eelkõige hilise alguse, pikaajaliste menetluste ning meetmete ja tööjõu ebasoodsa suhte tõttu.

Soovitus 4

Programmi rakendamisel tuleks hoolikalt jälgida, millisel määral vastavad IDABC meetmed kokkulepitud eesmärkidele, eelkõige horisontaalmeetmete puhul. Nimetatud kontekstis rõhutatakse hinnangus meetme ja tööjõu vahelise tasakaalukama suhte loomist horisontaalmeetmete juhtimisel ja seda nii seoses IDABC programmi kui ka mis tahes edaspidise programmiga.

IDABC kolmandas ajakohastatud tööprogrammis, mis võeti vastu 14. augustil 2006,[5] kohandas komisjon eesmärke ja tähtaegu, et võtta arvesse esimesel programmiaastal tekkinud viivitusi ja praegust meetmete ning personali suhet. Komisjon jätkab kokkulepitud tähtaegadest ja eesmärkidest kinnipidamist ning võtab vajadusel meetmeid.

6.5. E-valitsusega seotud EÜ programmide liigendus

IDABC programm tõendab sisemise ühtsuse kõrget taset: selle meetmed aitavad saavutada terviklikust lähenemisviisist lähtuvaid programmi eesmärke, tagades hea programmisisese kooskõlastuse. Teiselt poolt vajab rohkem tähelepanu IDABC programmi ühtsus muude ühenduse meetmetega üleeuroopaliste e-valitsuse ja infrastruktuuriteenuste valdkonnas. Ehkki erinevad sidusrühmad teevad üha rohkem jõupingutusi vastastikuse täiendavuse arendamiseks sama tüüpi küsimuste käsitlemisel, ei ole mõnikord siiski selge, millisel määral võetakse arvesse teisi programme.

Soovitus 5

Tuleks hinnata strateegiliselt nende ELi programmide vahelisi seoseid, mille raames EÜ arendab e-valitsuse koostalitusvõimelisi algatusi, et saaks tõhustada programmidevahelisi õppeprotsesse ja koostoimeid. Nimetatud strateegilise uurimise tulemused peaksid endaga kaasa tooma strateegiliste positsioonide täpsustamise ja EÜ e-valitsusega seotud programmide vahelised sisemised seosed.

i2010 e-valitsuse tegevuskava loomise raames tagab komisjon programmiressursside ja üksikprojektidest tulenevate ekspertteadmiste optimaalse kasutuse, tekitades koostoime erinevate ELi programmide vahel e-valitsuse valdkonnas tööjaotuse, kooskõlastamise ja koostöö kaudu. Arvestades komisjoni ettepaneku oodatavat vastuvõtmist Euroopa Parlamendi ja nõukogu otsuse kohta, millega luuakse konkurentsivõime ja uuendustegevuse raamprogramm (2007-2013), [6] algatatakse info- ja sidetehnoloogia poliitika toetusprogramm, mis järkjärgult integreerib mitmeid olemasolevad programmid e-valitsuse valdkonnas (eContent+, eTEN, Modinis). Samal ajal uurib komisjon võimalusi muuta olemasolevaid e-valitsuse rakendusi programmist sõltumatuteks ja koostada mehhanismid, millega tagatakse nende rahanduslik ja talitluslik jätkusuutlikkus, mida nõutakse IDABC otsuses sarnaselt eesmärgiga tagada koostoime ja tõsta kulutasuvust. Kooskõlastamise ja integreerimise edasise tugevdamisega jätkab komisjon programmidega seotud õppe ja koostoimete tõhustamist.

7. JÄRELDUSED

Kuigi hinnangus tõstetakse esile mõningaid puudusi, mida soovitatakse võtta arvesse IDABC programmi edasisel rakendamisel, tehakse hinnangus peamiselt positiivne järeldus, kuid siiski märgitakse, et IDABC programmi üksikasjalik hindamine on rakendamise praeguses varajases staadiumis üsna enneaegne.

Vastavalt eespool kirjeldatule pöörab komisjon ülimat tähelepanu käesoleva hinnangu soovitustele.

[1] Euroopa Parlamendi ja nõukogu 21. aprilli 2004. aasta otsus 2004/387/EÜ üleeuroopaliste e-valitsuse teenuste koostalitusvõimelise osutamise kohta riiklikele haldusasutustele, ettevõtetele ja kodanikele (IDABC), ELT L 144, 30.4.2004 (vt ELT L 181, 18.5.2004, lk 25. http://eur-lex.europa.eu/LexUriServ/site/en/oj/2004/l_181/l_18120040518en00250035.pdf

[2] C/2006/3606, vt http://ec.europa.eu/idabc/en/document/5101

[3] C/2006/3606, vt http://ec.europa.eu/idabc/en/document/5101

[4] KOM (2006)173 lõplik, vt http://europa.eu.int/information_society/activities/egovernment_research/doc/highlights/comm_pdf_com_2006_0173_f_en_acte.pdf

[5] C/2006/3606, vt http://ec.europa.eu/idabc/en/document/5101

[6] C/2005/121 lõplik, vt http://ec.europa.eu/enterprise/enterprise_policy/cip/docs/com121_en.pdf